Doi tineri au murit și doi au fost răniți, după ce autoturismul în care se aflau s-a izbit de un cap de pod pe DN2, în județul Vrancea. Vezi ultimele imagini cu cei patru prieteni, care transmiteau LIVE pe Facebook din mașină

Accidentul s-a petrecut în noaptea de joi spre vineri pe DN 2, în zona popasului Tâmboești din județul Vrancea. Potrivit reprezentanților Inspectoratului Județean de Poliție, mașina în care se aflau cei patru tineri a derapat și s-a lovit violent de un podeț.

Inițial, polițiștii au stabilit că accidentul s-ar fi produs din cauza lipsei de experiență, a neatenței la volan și a carosabilului umed, dar apoi au aflat că totul fusese transmis LIVE pe Facebook. Înregistrarea are doar 1 minut și 33 de secunde. În imagini se poate observa că, încă de la plecarea din parcare, atât șoferul, cât și pasagerul de lângă el, erau preocupați să așeze cât mai bine telefonul mobil pe bordul autoturismului, pentru ca în imagini să apară toți cei patru pasageri.

„Puneți-vă centurile! Decolăm!” le spune șoferul celorlalți prieteni. „Bagă muzică!” se aude replica unuia dintre ei. Autoturismul cu care circulau avea volan pe dreapta. După ce pornesc, telefonul alunecă de câteva ori de pe bord și, mai întâi șoferul, apoi pasagerul de lângă el, încearcă să îl potrivească. Înregistrarea se termină brusc, în momentul în care automobilul se lovește de capul de pod.

„Am văzut și noi imaginile, au transmis transmis live pe Facebook în timp ce se aflau în mașină. Vor face verificări colegii, vor lua în calcul și filmarea de pe Facebook,” a declarat pentru Mediafax, comisarul șef Zorel Burlan, de la Poliția Vrancea. „Oricum, cauza probabilă a accidentului este neatenție la volan și lipsa de experiență. Șoferul nu are experiență, are permis din octombrie 2017. În locul în care s-a produs accidentul este o succesiune de curbe, este și pantă, este un traseu care necesită atenție. Probabil nu șoferul nu a respectat nici limita de viteză în localitate. Se continuă cercetările.”

La fața locului au ajuns mai multe echipaje medicale, care nu au mai putut salva pe doi dintre tineri, unul de 14 ani și unul de 18 ani, din localitățile Odobești și Slobozia Bradului.

Celelalte două victime, conducătorul auto de 19 ani și un adolescent de 17 ani, ambii din Slobozia Bradului, au scăpat cu răni ușoare.